P9_TA(2022)0288

Pjan ta' azzjoni tal-UE għall-ekonomija soċjali

Riżoluzzjoni tal-Parlament Ewropew tas-6 ta' Lulju 2022 dwar il-pjan ta' azzjoni tal-UE għall-ekonomija soċjali (2021/2179(INI))

(2023/C 47/12)

Il-Parlament Ewropew,

— wara li kkunsidra l-Pilastru Ewropew tad-Drittijiet Soċjali,

— wara li kkunsidra l-komunikazzjoni tal-Kummissjoni tad-9 ta' Diċembru 2021 bit-titolu ''Bini ta' ekonomija għas-servizz tan-nies: pjan ta' azzjoni għall-ekonomija soċjali" (COM(2021)0778),

— wara li kkunsidra l-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità (UNCRPD), iffirmata u rratifikata mill-UE u l-Istati Membri kollha tagħha, u b'mod partikolari l-Artikolu 27 dwar ix-xogħol u l-impjieg,

— wara li kkunsidra l-komunikazzjoni tal-Kummissjoni tat-3 ta' Marzu 2021 bit-titolu “Unjoni ta' Ugwaljanza: Strateġija dwar id-Drittijiet tal-Persuni b'Diżabilità 2021-2030” (COM(2021)0101),

— wara li kkunsidra l-komunikazzjoni tal-Kummissjoni tas-7 ta' Ottubru 2020 bit-titolu “Unjoni tal-Ugwaljanza: Qafas Strateġiku tal-UE għar-Rom għall-ugwaljanza, għall-inklużjoni u għall-parteċipazzjoni” (COM(2020)0620) u r-Rakkomandazzjoni tal-Kunsill tat-12 ta' Marzu 2021 dwar l-ugwaljanza, l-inklużjoni u l-parteċipazzjoni tar-Rom (2021/C 93/01),

— wara li kkunsidra l-komunikazzjoni tal-Kummissjoni tat-2 ta' Ġunju 2021 bit-titolu “Il-Koordinazzjoni tal-Politika Ekonomika fl-2021: biex tingħeleb il-COVID-19, ikun appoġġat l-irkupru u tkun modernizzata l-ekonomija tagħna” (COM(2021)0500),

— wara li kkunsidra l-komunikazzjoni tal-Kummissjoni tat-22 ta' Novembru 2016 bit-titolu ''Il-mexxejja li jmiss tal-Ewropa: l-Inizjattiva favur in-Negozji l-ġodda u n-Negozji li qed jespandu'' (COM(2016)0733),

— wara li kkunsidra l-Komunikazzjoni tal-Kummissjoni tal-25 ta' Ottubru 2011 bit-titolu “Inizjattiva għan-Negozju Soċjali – Il-ħolqien ta' klima favorevoli għall-intrapriżi soċjali, il-partijiet interessati ewlenin fl-ekonomija soċjali u l-innovazzjoni” (COM(2011)0682),

— wara li kkunsidra l-komunikazzjoni tal-Kummissjoni tat-23 ta' Frar 2004 dwar il-promozzjoni ta' soċjetajiet kooperattivi fl-Ewropa (COM(2004)0018),

— wara li kkunsidra l-Aġenda għall-Ħiliet għall-Ewropa għall-kompetittività sostenibbli, il-ġustizzja soċjali u r-reżiljenza tal-1 ta' Lulju 2020,

— wara li kkunsidra d-Direttiva 2014/24/UE tal-Parlament Ewropew u tal-Kunsill tas-26 ta' Frar 2014 dwar l-akkwist pubbliku (1), (id-Direttiva dwar l-akkwist pubbliku),

— wara li kkunsidra l-Impenn Soċjali ta' Porto, iffirmat mill-Presidenza Portugiża tal-Kunsill, mill-President tal-Parlament Ewropew u mir-rappreżentanti tas-sħab soċjali u tal-organizzazzjonijiet tas-soċjetà ċivili,

— wara li kkunsidra d-Dikjarazzjoni ta' Porto tat-8 ta' Mejju 2021, approvata mill-Kunsill Ewropew,

— wara li kkunsidra l-konklużjonijiet tal-Kunsill tas-7 ta' Diċembru 2015 dwar “Il-promozzjoni tal-ekonomija soċjali bħala mutur ewlieni ta' żvilupp ekonomiku u soċjali fl-Ewropa”,

— wara li kkunsidra l-opinjoni tal-Kumitat Ekonomiku u Soċjali Ewropew tad-19 ta' Jannar 2022 bit-titolu “Strumenti finanzjarji innovattivi bħala parti mill-iżvilupp ta' kumpaniji b'impatt soċjali”,

— wara li kkunsidra l-opinjoni tal-Kumitat Ekonomiku u Soċjali Ewropew tas-27 ta' April 2021 bit-titolu “Ir-rwol tal-ekonomija soċjali fil-ħolqien tal-impjiegi u fl-implimentazzjoni tal-Pilastru Ewropew tad-Drittijiet Soċjali”,

— wara li kkunsidra l-opinjoni tal-Kumitat Ekonomiku u Soċjali Ewropew tat-22 ta' Settembru 2016 bit-titolu “Id-Dimensjoni Esterna tal-Ekonomija Soċjali”,

— wara li kkunsidra l-opinjoni tal-Kumitat Ekonomiku u Soċjali Ewropew tat-23 ta' Diċembru 2009 bit-titolu “Id-diversi forom ta' intrapriżi” (2009/C 318/05),

— wara li kkunsidra l-opinjoni tal-Kumitat tar-Reġjuni tal-1 ta' Lulju 2021 bit-titolu “Pjan ta' Azzjoni għall-Ekonomija Soċjali” (CDR 5860/2020),

— wara li kkunsidra n-nota ta' politika tal-Kummissjoni Ewropea u l-Organizzazzjoni għall-Kooperazzjoni u l-Iżvilupp Ekonomiċi (OECD) tal-2022 bit-titolu “Making the Most of the Social Economy's Contribution to the Circular Economy” (Kif isir l-aħjar użu mill-kontribut tal-ekonomija soċjali għall-ekonomija ċirkolari),

— wara li kkunsidra l-Linji Gwida għall-Gvernijiet Lokali dwar Politiki għal Ekonomija Soċjali u ta' Solidarjetà ppubblikati mill-Istitut tar-Riċerka tan-Nazzjonijiet Uniti għall-Iżvilupp Soċjali fl-2021,

— wara li kkunsidra l-pożizzjoni tiegħu tal-4 ta' April 2019 dwar il-proposta għal regolament tal-Parlament Ewropew u tal-Kunsill dwar il-Fond Soċjali Ewropew Plus (FSE+) (2),

— wara li kkunsidra r-riżoluzzjoni tiegħu tas-17 ta' Frar 2022 li tinkludi rakkomandazzjonijiet lill-Kummissjoni dwar statut għall-assoċjazzjonijiet u l-organizzazzjonijiet mingħajr skop ta' qligħ transfruntieri Ewropej (3),

— wara li kkunsidra r-riżoluzzjoni tiegħu tas-16 ta' Settembru 2021 dwar kundizzjonijiet tax-xogħol ekwi, drittijiet u protezzjoni soċjali għall-ħaddiema tal-pjattaformi – forom ġodda ta' impjieg marbuta mal-iżvilupp diġitali (4),

— wara li kkunsidra r-riżoluzzjoni tiegħu tas-7 ta' Lulju 2021 dwar kontinent xiħ li qed jixjieħ – possibilitajiet u sfidi relatati mal-politika dwar it-tixjiħ wara l-2020 (5),

— wara li kkunsidra r-riżoluzzjoni tiegħu tal-11 ta' Frar 2021 dwar il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni – Aġenda għall-Ħiliet għall-Ewropa għall-kompetittività sostenibbli, il-ġustizzja soċjali u r-reżiljenza (6),

— wara li kkunsidra r-riżoluzzjoni tiegħu tat-23 ta' Ottubru 2018 dwar ir-rwol tal-parteċipazzjoni finanzjarja tal-impjegati fil-ħolqien tal-impjiegi u fir-riattivazzjoni tal-persuni qiegħda (7),

— wara li kkunsidra r-riżoluzzjoni tiegħu tal-24 ta' Novembru 2020 dwar l-indirizzar tar-rati ta' persuni mingħajr dar fl-UE (8),

— wara li kkunsidra r-riżoluzzjoni tiegħu tal-5 ta' Lulju 2018 li tinkludi rakkomandazzjonijiet lill-Kummissjoni dwar l-Istatut għall-intrapriżi soċjali u dawk ibbażati fuq is-solidarjetà (9),

— wara li kkunsidra r-riżoluzzjoni tiegħu tal-10 ta' Settembru 2015 dwar l-Intraprenditorija Soċjali u l-Innovazzjoni Soċjali fil-ġlieda kontra l-qgħad (10),

— wara li kkunsidra r-riżoluzzjoni tiegħu tat-2 ta' Lulju 2013 dwar il-kontribut tal-kooperattivi biex tingħeleb il-kriżi (11),

— wara li kkunsidra r-riżoluzzjoni tiegħu tat-2 ta' Lulju 2013 dwar il-proposta għal regolament tal-Kunsill dwar l-Istatut għal Fondazzjoni Ewropea (12),

— wara li kkunsidra r-riżoluzzjoni tiegħu tal-14 ta' Marzu 2013 li tinkludi rakkomandazzjonijiet lill-Kummissjoni dwar l-Istatut għal impriża mutwa Ewropea (13),

— wara li kkunsidra r-riżoluzzjoni tiegħu, tal-20 ta' Novembru 2012, bit-titolu “Inizjattiva għan-Negozju Soċjali – Il-ħolqien ta' klima favorevoli għall-intrapriżi soċjali, il-partijiet interessati ewlenin fl-ekonomija soċjali u l-innovazzjoni” (14),

— wara li kkunsidra r-riżoluzzjoni tiegħu tad-19 ta' Frar 2009 dwar l-Ekonomija Soċjali (15),

— wara li kkunsidra r-riżoluzzjoni tiegħu tat-13 ta' Marzu 1987 dwar l-assoċjazzjonijiet mingħajr skop ta' qligħ fil-Komunitajiet Ewropej (16),

— wara li kkunsidra l-Artikolu 54 tar-Regoli ta' Proċeduri tiegħu,

— wara li kkunsidra l-opinjoni tal-Kumitat għall-Iżvilupp Reġjonali,

— wara li kkunsidra r-rapport tal-Kumitat għall-Impjiegi u l-Affarijiet Soċjali (A9-0192/2022),

A. billi l-ekonomija soċjali tinkludi diversi tipi ta' entitajiet privati, indipendenti mill-awtoritajiet pubbliċi, bħal kooperattivi, impriżi mutwi, assoċjazzjonijiet (inklużi organizzazzjonijiet tal-karità), fondazzjonijiet, intrapriżi soċjali, u formati ġuridiċi oħra, kollha kkaratterizzati minn prinċipji u karatteristiċi operattivi u organizzattivi differenti bħas-supremazija tan-nies kif ukoll l-iskopijiet soċjali u ambjentali fuq il-profitt, l-investiment mill-ġdid tal-biċċa l-kbira tal-profitti/surpluses fis-sostenibbiltà tal-entità u l-interess ġenerali li jipprovdu oġġetti u servizzi lill-membri tagħhom jew lis-soċjetà inġenerali, u l-governanza demokratika jew parteċipattiva;

B. billi, għalkemm hemm bżonn ta' mekkaniżmi ta' ġbir ta' data komparabbli dwar is-settur tal-ekonomija soċjali fil-pajjiżi tal-UE, jingħad li l-ekonomija soċjali tirrappreżenta 2,8 miljuni entitajiet fl-Unjoni Ewropea u timpjega madwar 13,6-il miljun ħaddiem (bejn 0,6 u 9,9 % tal-forza tax-xogħol, skont il-pajjiż) skont il-Pjan ta' Azzjoni għall-Ekonomija Soċjali; billi l-għadd ta' entitajiet tal-ekonomija soċjali u r-rata tal-impjiegi fis-settur fl-UE jvarjaw skont id-definizzjoni tal-entità tal-ekonomija soċjali, l-istimi u l-istatistika nazzjonali; billi aktar minn terz tal-impjiegi mħallsa fis-settur tal-ekonomija soċjali huma fis-settur tas-servizzi soċjali; billi l-ekonomija soċjali toffri potenzjal mhux sfruttat għall-ħolqien tal-impjiegi u hija għodda importanti għall-ġlieda kontra l-esklużjoni soċjali u l-faqar, mhux l-anqas permezz ta' inizjattivi attivi ta' impjieg stabbiliti f'diversi Stati Membri, bħal territorji b'qgħad fit-tul żero, billi l-Kummissjoni għandha telenka u timmappja l-inizjattivi attwali sabiex ikun hemm fehim aħjar tal-funzjonament u l-effiċjenza tagħhom, u biex jiġu kondiviżi l-aħjar prattiki mal-Istati Membri;

C. billi l-prinċipju tas-sussidjarjetà huwa wieħed mill-pedamenti għall-funzjonament tal-Unjoni Ewropea; billi l-ekonomija soċjali hija waħda mill-aqwa eżempji tal-applikazzjoni tagħha;

D. billi l-ekonomija soċjali kellha rwol importanti fil-mitigazzjoni u l-indirizzar tal-impatti fuq terminu qasir u twil tal-COVID-19 fuq is-suq soċjali, is-soċjetà u l-ekonomija tal-UE u xprunat u kkontribwiet għar-reżiljenza soċjali u ekonomika bis-saħħa tas-sostenibbiltà ta' dan il-mudell;

E. billi l-ekonomija soċjali tikkontribwixxi għal sistemi ta' protezzjoni soċjali li jiffunzjonaw tajjeb u tibbenefika minnhom; billi, madankollu, huma l-awtoritajiet Statali u pubbliċi li għandhom ir-responsabbiltà finali li jiżguraw aċċess universali, ekwu u bi prezzijiet raġonevoli taċ-ċittadini għal standard għoli ta' servizzi pubbliċi u protezzjoni soċjali; billi l-organizzazzjonijiet tal-ekonomija soċjali għandhom rwol komplementari, u għandhom ikomplu jagħmlu dan, iżda mhumiex sostituti tal-korpi pubbliċi Statali jew reġjonali għall-forniment ta' servizzi tal-ewwel linja;

F. billi l-entitajiet tal-ekonomija soċjali wrew reżiljenza u innovazzjoni kbira quddiem l-avversità iżda ħabbtu wiċċhom ma' diffikultajiet matul il-pandemija tal-COVID-19, bħal tnaqqis fl-attività, riżervi limitati ta' flus kontanti, jew il-ħtieġa li jittrasferixxu l-attività kummerċjali tagħhom online;

G. billi l-isfidi ambjentali, ekonomiċi u soċjali ġodda li saru aktar urġenti minħabba l-pandemija wasslu għal riflessjoni aktar profonda dwar ir-rwol tal-ekonomija soċjali;

H. billi l-entitajiet tal-ekonomija soċjali għandhom storja twila iżda eteroġenja fil-maġġoranza tal-Istati Membri, li l-biċċa l-kbira tagħhom adottaw liġijiet speċifiċi f'dan il-qasam; billi l-entitajiet tal-ekonomija soċjali stabbilixxew ruħhom bħala atturi soċjali u ekonomiċi kruċjali li jista' jkollhom rwol importanti fis-suq; billi għadhom jiffaċċjaw ostakli sinifikanti li jfixklu l-impatt ekonomiku u soċjali ġenerali tagħhom; billi jeħtieġ li l-Istati Membri jadottaw leġiżlazzjoni speċifika biex jegħlbu dawn l-ostakli u jippermettu l-konsolidazzjoni u l-iżvilupp tal-ekonomija soċjali, u jiżguraw li l-entitajiet tal-ekonomija soċjali jistgħu jikkompetu b'mod effettiv fis-setturi ekonomiċi kollha;

I. billi l-organizzazzjonijiet tal-ekonomija soċjali joperaw f'setturi ewlenin bħas-saħħa, il-kura fit-tul, il-kura soċjali, l-edukazzjoni u t-taħriġ vokazzjonali, il-kultura u l-promozzjoni tal-wirt kulturali, it-teknoloġiji avvanzati, l-akkomodazzjoni, id-divertiment, l-ekonomija ċirkolari, l-enerġija rinnovabbli u l-immaniġġjar tal-iskart; billi minħabba l-ankraġġ lokali u l-karattru soċjali u ta' integrazzjoni tagħhom huma parti intrinsika tal-mudell soċjali Ewropew;

J. billi l-ekonomija soċjali hija komponent essenzjali tal-ekonomija tas-suq soċjali tal-UE u fattur ewlieni għall-implimentazzjoni tal-Pilastru Ewropew tad-Drittijiet Soċjali u l-miri tiegħu; billi l-organizzazzjonijiet tal-ekonomija soċjali għandhom rwol fl-Istrateġija Industrijali aġġornata (17) peress li jħejju t-triq għal ekonomija tal-UE aktar sostenibbli u reżiljenti li ma tħalli lil ħadd jibqa' lura;

K. billi t-tranżizzjoni diġitali toffri ħafna opportunitajiet lill-ekonomija soċjali; billi l-operaturi tal-ekonomija soċjali jeħtieġu taħriġ biex ilaħħqu fi swieq diġitali kompetittivi b'ritmu mgħaġġel;

L. billi l-entitajiet tal-ekonomija soċjali tradizzjonalment kellhom rwol importanti fl-integrazzjoni u l-impjieg ta' ħaddiema żvantaġġati, kif ukoll fil-forniment ta' servizzi għalihom, speċjalment persuni b'diżabilità, inkluż permezz ta' Intrapriżi Soċjali għall-Integrazzjoni tax-Xogħol fl-ambitu tal-UNCRPD, u b'hekk itejbu l-benesseri u s-saħħa mentali tagħhom;

M. billi s-settur tas-servizzi soċjali, li huwa parti mill-ekonomija soċjali, qed ilaħħaq ma' sfidi bħal pagi baxxi u kundizzjonijiet tax-xogħol prekarji, li jeħtieġ li jiġu ttrattati b'mod effettiv;

N. billi l-kooperattivi jista' jkollhom rwol fid-demokratizzazzjoni tax-xogħol diġitali, pereżempju fil-ħolqien ta' pjattaformi tax-xogħol proprjetà tal-ħaddiema;

O. billi aktar minn 82,2 miljun voluntier għandhom rwol attiv u fundamentali fl-ekonomija soċjali (18); billi l-volontarjat huwa importanti kemm għall-ġenerazzjoni żagħżugħa kif ukoll għall-anzjani, li għalihom f'xi każijiet jirrappreżenta opportunità importanti biex ikollhom rwol attiv fis-soċjetà;

P. billi s-sitwazzjoni attwali kkawżata mill-gwerra fl-Ukrajna wriet l-importanza tal-komunitajiet lokali u s-solidarjetà fl-Unjoni Ewropea u fil-pajjiżi li jmissu mal-Ukrajna; billi b'mod ġenerali l-ekonomija soċjali mhijiex żviluppata sew f'dawn il-pajjiżi; billi involviment akbar ta' intrapriżi tal-ekonomija soċjali seta' kien ta' vantaġġ kbir fil-koordinazzjoni tal-appoġġ għar-rifuġjati Ukreni;

Q. billi l-ekonomija soċjali għandha rwol importanti fil-promozzjoni tat-tranżizzjoni ekoloġika u diġitali inklużiva;

R. billi f'riżoluzzjonijiet tal-passat, il-Parlament enfasizza l-importanza li jiġi ffaċilitat l-iżvilupp ta' attivitajiet transfruntiera u l-aċċess għas-suq intern għall-impriżi mutwi, l-assoċjazzjonijiet u l-fondazzjonijiet;

S. billi qafas legali u ta' politika li jipproteġi u jippromwovi b'mod adegwat l-intrapriżi kooperattivi tal-ħaddiema, sett ta' miżuri ta' politika mmirati biex jiffaċilitaw it-trasferimenti tan-negozju lill-impjegati u livell għoli ta' organizzazzjoni u konsolidazzjoni ta' kooperattivi tal-ħaddiema f'organizzazzjonijiet/federazzjonijiet jikkontribwixxu għal trasferimenti ta' negozju ta' suċċess lill-impjegati;

T. billi l-mudell tal-ekonomija soċjali għandu potenzjal kbir biex jilħaq l-aktar komunitajiet vulnerabbli u żvantaġġati, bħar-Rom, u jtejjeb b'mod sinifikanti l-aċċess tagħhom għad-drittijiet, ir-riżorsi u s-servizzi, kif ukoll il-parteċipazzjoni professjonali, soċjali u ċivika tagħhom;

U. billi l-organizzazzjonijiet tal-ekonomija soċjali huma perċepiti mill-investituri bħala ta' riskju għoli (19);

1. Jilqa' l-Pjan ta' Azzjoni tal-Kummissjoni għall-Ekonomija Soċjali, il-prinċipji gwida li jiddefinixxu l-ekonomija soċjali stabbiliti fih, l-impetu politiku li jipprovdi għall-iżvilupp tal-ekonomija soċjali, u l-ġid ta' miżuri mħabbra; jinnota, madankollu, li ċerti aspetti relatati mal-impjiegi u l-affarijiet soċjali fl-ekonomija soċjali jistgħu jissaħħu aktar;

2. Jissottolinja l-pluralità tal-għanijiet tal-ekonomija soċjali u r-rwol importanti li għandha fit-titjib tar-reżiljenza tal-ekonomija, l-iżgurar ta' tranżizzjoni ġusta, it-tnaqqis tal-inugwaljanzi, l-għoti ta' opportunitajiet ta' impjieg ta' kwalità lill-gruppi vulnerabbli, il-promozzjoni tal-għajxien indipendenti, it-tisħiħ tas-sens ta' komunità, il-ġlieda kontra d-depopolazzjoni u t-tisħiħ tal-iżvilupp taż-żoni rurali, l-implimentazzjoni tal-prinċipji tal-Pilastru Ewropew tad-Drittijiet Soċjali u l-kisba ta' konverġenza soċjali 'l fuq;

3. Iħeġġeġ lill-Istati Membri jieħdu vantaġġ mill-iskemi tas-settur tal-ekonomija soċjali biex jimplimentaw il-prinċipji tal-Pilastru Ewropew tad-Drittijiet Soċjali;

4. Jafferma li l-kriżi tal-COVID-19 enfasizzat ir-rwol vitali tal-organizzazzjonijiet tal-ekonomija soċjali biex jgħinu lin-nies jiffaċċjaw ħafna diffikultajiet, u b'hekk jiggarantixxu l-koeżjoni soċjali, u li wriet ir-rilevanza u r-reżiljenza tagħhom;

5. Iqis li l-azzjonijiet tal-UE u nazzjonali biex jippromovu l-iżvilupp tal-ekonomija soċjali huma partikolarment rilevanti fil-kuntest attwali, fejn, bħala konsegwenza tal-kriżi ekonomika u soċjali ġġenerata mill-COVID-19, huwa meħtieġ li jiġi mmobilizzat il-potenzjal sħiħ tal-ekonomija soċjali għall-iżgurar tal-irkupru ekonomiku, il-promozzjoni tal-intraprenditorija soċjali u l-ħolqien ta' impjiegi ta' kwalità; jisħaq li l-entitajiet tal-ekonomija soċjali għandhom rwol essenzjali fit-titjib tar-reżiljenza tal-ekonomija u s-soċjetà wara l-pandemija tal-COVID-19;

6. Jissottolinja li minkejja li l-ekonomija soċjali hija sors konsiderevoli ta' tkabbir ekonomiku u ħolqien ta' impjiegi, jeħtieġ li jsir aktar biex jiġi promoss dan il-mudell, inklużi l-prinċipji tas-solidarjetà, l-inklużjoni soċjali u l-investiment soċjali li jirfduh; iħeġġeġ, għalhekk, lill-Kummissjoni u lill-Istati Membri, kif ukoll l-awtoritajiet reġjonali u lokali, biex iżidu l-isforzi fil-promozzjoni ulterjuri tal-ekonomija soċjali u jintegraw id-dimensjoni tal-ekonomija soċjali fil-politiki, il-programmi u l-prattiki rilevanti, bħal dawk rilevanti għat-tranżizzjonijiet li għaddejjin bħat-tranżizzjonijiet ekoloġiċi u diġitali fil-livell tal-UE kif ukoll globalment permezz tal-azzjonijiet esterni tal-UE;

7. Iħeġġeġ lill-Istati Membri jappoġġaw lill-atturi tal-ekonomija soċjali biex jiżviluppaw programmi ta' innovazzjoni soċjali li jtejbu l-iżvilupp u l-għoti tas-servizzi soċjali u li jtejbu l-aċċessibbiltà għas-servizzi għall-aktar vulnerabbli, inklużi l-persuni b'diżabilità u l-anzjani;

8. Itenni t-talbiet tiegħu ( 20 ) biex il-prinċipju “Aħseb l-Ewwel fiż-Żgħir” jiġi stabbilit bħala prinċipju gwida fl-abbozzar ta' leġiżlazzjoni futura u fl-adozzjoni ta' politiki, mingħajr ma jiddgħajfu r-regoli, l-istandards u d-drittijiet attwali, bħall-protezzjoni ambjentali u tal-konsumatur, sabiex, minn naħa, l-oqfsa regolatorji jkunu aktar ta' appoġġ għall-entitajiet mikro, żgħar u ta' daqs medju fl-applikazzjoni tagħhom tar-regoli u r-regolamenti attwali, u, min-naħa l-oħra, biex jissaħħu l-iżvilupp, is-sostenibbiltà u t-tkabbir tal-ekonomija soċjali;

9. Jemmen li għandhom jiġu proposti strateġiji konkreti u miżuri ta' segwitu għall-kisba tal-objettivi tal-Pjan ta' Azzjoni għall-Ekonomija Soċjali, filwaqt li jitqiesu l-liġi u l-prattiki nazzjonali; jissottolinja li l-interkonnessjonijiet bejn il-Pjan ta' Azzjoni għall-Ekonomija Soċjali u inizjattivi oħra tal-UE bħall-Pjan ta' Azzjoni tal-Pilastru Ewropew tad-Drittijiet Soċjali, l-Istrateġija Ewropea tad-Diżabilità jew il-Pjattaforma Ewropea għall-ġlieda kontra l-problema ta' persuni mingħajr dar jeħtieġ li jiġu ddettaljati aktar; iqis li huwa meħtieġ li jiġi stabbilit kalendarju għall-azzjonijiet kollha inklużi fil-Pjan ta' Azzjoni għall-Ekonomija Soċjali u l-monitoraġġ u l-evalwazzjoni tagħhom, bil-ħsieb li l-awtoritajiet rilevanti jiġu ggwidati fl-implimentazzjoni u tal-Pjan ta' Azzjoni għall-Ekonomija Soċjali tiġi żgurata l-koeżjoni politika;

10. Jenfasizza li filwaqt li taġixxi fl-interess ġenerali, l-ekonomija soċjali toħloq impjiegi, tipprovdi servizzi u prodotti soċjalment innovattivi, tiffaċilita l-inklużjoni soċjali u tippromwovi ekonomija aktar sostenibbli u aktar ibbażata lokalment; jissottolinja li meta r-rwol tal-ekonomija soċjali fil-ħolqien u ż-żamma tal-impjiegi jinvolvi ħaddiema żvantaġġati u reġjuni żvantaġġati, huwa meħtieġ appoġġ xieraq biex jingħata rikonoxximent xieraq lil dawn l-entitajiet;

11. Jesprimi dispjaċir li 11,6 % tal-ħaddiema fis-settur privat tal-Istati Membri mhumiex iddikjarati u jenfasizza l-ħtieġa għal miżuri ta' politika biex jiġġieldu x-xogħol mhux iddikjarat u jinfurzaw b'mod effettiv id-drittijiet tal-ħaddiema; jenfasizza l-kontribut tal-organizzazzjonijiet tal-ekonomija soċjali, u b'mod partikolari l-kooperattivi, fil-ġlieda kontra x-xogħol mhux iddikjarat;

12. Jenfasizza l-ħtieġa li jiġu promossi possibbiltajiet ta' finanzjament pubbliku dirett fil-forma ta' għotjiet, eż. permezz ta' fondi tal-UE, kif ukoll investimenti privati fis-settur tal-ekonomija soċjali, speċjalment fid-dawl taż-żieda fid-domanda għal servizzi pprovduti minn organizzazzjonijiet tal-ekonomija soċjali matul il-pandemija tal-COVID-19 u fl-irkupru ta' wara l-pandemija;

13. Itenni li sabiex jintlaħaq il-potenzjal sħiħ tal-Pjan ta' Azzjoni għall-Ekonomija Soċjali, il-Kummissjoni u l-Istati Membri jeħtiġilhom jiggarantixxu li l-implimentazzjoni tal-Pjan ta' Azzjoni għall-Ekonomija Soċjali ma tħalli lil ħadd jibqa' lura iżda tiżgura sħubija sħiħa mal-partijiet ikkonċernati kollha tal-ekonomija soċjali, inklużi fornituri tas-servizzi soċjali mingħajr skop ta' qligħ u s-soċjetà ċivili fil-livelli kollha, inklużi l-organizzazzjonijiet tal-karità ibbażati fuq il-knisja, filwaqt li tiżgura ċ-ċarezza u l-koordinazzjoni bejn l-atturi;

Ħolqien ta' ambjent favorevoli għall-ekonomija soċjali

14. Ifakkar lill-Istati Membri li d-Direttiva dwar l-Akkwist Pubbliku tippermetti lill-awtoritajiet kontraenti jużaw l-akkwist pubbliku biex isegwu objettivi ambjentali u soċjali, u, b'mod partikolari, tippermetti proċeduri ta' offerti riżervati għal entitajiet li jirrispondu għal kriterji dwar il-kwalità u li l-għan ewlieni tagħhom huwa l-inklużjoni fil-forza tax-xogħol ta' persuni b'diżabilità jew gruppi f'riskju ta' esklużjoni soċjali; jistieden lill-awtoritajiet pubbliċi jirrikonoxxu l-akkwist pubbliku soċjalment u ambjentalment responsabbli bħala investiment fin-nisġa soċjoekonomika b'potenzjal kbir li jgħaqqad l-objettivi soċjali u kompetittivi; jirrimarka li l-inklużjoni ta' rekwiżiti ambjentali u soċjali fis-sejħiet għall-offerti tista' tkun essenzjali għall-iżvilupp tas-settur tal-ekonomija soċjali; jistieden lill-Kummissjoni tippromwovi aktar l-akkwist pubbliku soċjalment responsabbli u l-prattiki tajba sabiex tingħata spinta lill-prattiki kummerċjali soċjalment responsabbli u jħeġġeġ lill-Istati Membri jimmiraw li jagħmlu l-ħlas tal-finanzjament pubbliku kollu fil-forma ta' kuntratti ta' akkwist pubbliku kundizzjonali fuq il-konformità tagħhom mal-obbligi applikabbli fl-oqsma tal-liġi ambjentali, soċjali u tax-xogħol stabbiliti skont id-dritt tal-Unjoni jew nazzjonali, il-ftehimiet kollettivi jew il-liġijiet ambjentali, soċjali u tax-xogħol internazzjonali;

15. Iħeġġeġ lill-Istati Membri jadottaw b'mod sistematiku strateġiji mmirati lejn l-iżvilupp ta' akkwist pubbliku soċjalment responsabbli, biex b'hekk tiġi stabbilita rabta bejn l-oqsma ta' politika bejn l-għoti ta' servizzi u prodotti u l-kontribut għall-objettivi soċjali; iqis li t-traspożizzjoni tad-Direttiva dwar l-Akkwist Pubbliku trid tkun akkumpanjata minn inizjattivi biex jiżdied l-għarfien dwar ir-relazzjoni bejn l-infiq pubbliku u l-kontribut tiegħu għall-kisba tal-Għanijiet ta' Żvilupp Sostenibbli tan-NU u biex tinbena l-kapaċità tal-uffiċjali tal-akkwist pubbliku u l-entitajiet tal-ekonomija soċjali; iħeġġeġ lill-uffiċjali tal-akkwist pubbliku biex iwettqu konsultazzjonijiet qabel it-tqegħid fis-suq qabel ma jfasslu dokumenti tal-akkwist, bil-għan li jifhmu aħjar x'għandhom x'joffru l-entitajiet tal-ekonomija soċjali u kif jistgħu jissodisfaw ir-rekwiżiti tas-sejħa għall-offerti; jistieden lill-akkwirenti biex ma jagħtux kuntratti biss fuq il-bażi tal-orħos prezz iżda fuq l-aħjar valur, u b'hekk jinkorporaw kriterji ta' kwalità u kunsiderazzjonijiet tal-impatt soċjali; jistieden lill-Istati Membri jtejbu t-trasparenza u jipprevjenu l-korruzzjoni fl-akkwist pubbliku; jenfasizza l-ħtieġa li l-awtoritajiet rilevanti jesploraw il-kooperazzjoni u s-sħubijiet fl-aċċess għall-akkwist pubbliku mill-entitajiet tal-ekonomija soċjali, kif inhu l-każ f'xi Stati Membri;

16. Jenfasizza li l-akkwiżizzjonijiet tal-ħaddiema jistgħu jkunu soluzzjoni possibbli biex jiġi evitat it-telf ta' impjiegi li jirriżulta minn ristrutturar; jilqa' l-inizjattivi attwali fl-Istati Membri biex jipprovdu lill-ħaddiema interessati fi proċess ta' akkwiżizzjoni u kooperattivi li joħorġu mill-akkwiżizzjonijiet tal-ħaddiema bi strutturi ta' appoġġ għan-negozju, inklużi pariri legali, appoġġ finanzjarju, għajnuna fil-preparazzjoni ta' pjanijiet ta' negozju u l-provvista ta' data meħtieġa minn investituri esterni; iħeġġeġ lill-Istati Membri oħra biex jimplimentaw inizjattivi simili u biex jinkludu dan is-suġġett fir-rakkomandazzjoni tal-Kunsill tal-2023 sabiex jappoġġaw aktar dawn l-inizjattivi fil-livell reġjonali u nazzjonali; jenfasizza r-rwol tar-rappreżentanti tal-ħaddiema, inklużi t-trade unions, fl-appoġġ tal-federazzjonijiet tal-kooperattivi li jassistu l-akkwiżizzjonijiet tal-ħaddiema u fil-ħolqien ta' rabtiet magħhom, sabiex itejbu l-possibbiltajiet tagħhom ta' suċċess;

17. Jenfasizza l-ħtieġa li l-Kummissjoni tkompli taħdem mill-qrib mal-Istati Membri ħalli tidentifika għodod u soluzzjonijiet biex jitneħħew l-ostakli u tħaffef il-proċeduri legali għat-trasferiment tas-sjieda ta' intrapriża lill-impjegati permezz ta' kooperattivi tal-ħaddiema jew forom oħra ta' entitajiet tal-ekonomija soċjali li huma proprjetà tal-ħaddiema; jistieden lill-Kummissjoni tistabbilixxi pjattaforma tal-UE għall-iskambju tal-aħjar prattiki bejn l-Istati Membri, l-awtoritajiet lokali u reġjonali u n-networks tal-ekonomija soċjali;

18. Jissottolinja l-importanza li jiġi promoss il-mudell kooperattiv u l-prinċipji tiegħu dwar l-parteċipazzjoni tal-ħaddiema u d-demokrazija; iħeġġeġ lill-Istati Membri joħolqu ambjenti legali favorevoli għall-istabbiliment u l-funzjonament ta' kooperattivi, inklużi kooperattivi tal-ħaddiema;

19. Jenfasizza l-ħidma attwali tal-UE biex testendi t-tassonomija għal finanzjament sostenibbli għall-objettivi soċjali; iqis li t-tassonomija tal-UE jeħtieġ li tkun rilevanti minn perspettiva soċjali, filwaqt li fl-istess ħin tqis is-sitwazzjoni tal-mikrointrapriżi u l-SMEs, peress li tista' tkun xprun għall-investiment fl-ekonomija soċjali jekk dan l-investiment ikun allinjat kif xieraq mal-prinċipji u l-karatteristiċi tal-ekonomija soċjali;

20. Jenfasizza l-importanza li jissaħħu l-ippjanar tan-negozju u l-implimentazzjoni u l-ħiliet ta' evalwazzjoni tal-entitajiet tal-ekonomija soċjali, kif ukoll tal-litteriżmu medjatiku rilevanti, il-ħiliet ta' ġestjoni, it-tmexxija parteċipattiva, it-tagħlim tul il-ħajja, ir-reżiljenza u l-ħiliet meħtieġa għat-tranżizzjonijiet li għaddejjin, inklużi t-tranżizzjonijiet ekoloġiċi u diġitali, billi tiġi appoġġjata l-Alleanza tal-Ekonomija Soċjali u l-Ħiliet ta' Prossimità; jistenna bil-ħerqa li l-“Patt għall-Ħiliet għall-Ekonomija Soċjali” imminenti jinvesti f'dawn il-ħiliet; u jistieden lill-partijiet ikkonċernati tal-ekonomija soċjali jallinjaw bis-sħiħ mal-miri tal-Pilastru Ewropew tad-Drittijiet Soċjali billi jiżguraw li mill-anqas 60 % tal-impjegati tal-ekonomija jirċievu taħriġ kull sena sal-2030;

21. Jistieden lill-Kummissjoni tinkoraġġixxi l-investiment tal-impatt soċjali u tivvaluta l-miżuri eżistenti biex tiżdied il-parteċipazzjoni taċ-ċittadini f'inizjattivi ta' finanzjament tal-impatt soċjali bil-ħsieb li jiżdied il-finanzjament tal-entitajiet tal-ekonomija soċjali u l-viżibbiltà tagħhom;

22. Jistieden lill-Kummissjoni teżamina bir-reqqa l-fattibbiltà u l-prattiċità tal-bonds tal-impatt soċjali flimkien mal-partijiet ikkonċernati tal-ekonomija soċjali u l-akkademiċi;

23. Jiddispjaċih li l-entitajiet tal-ekonomija soċjali mhumiex imsemmija biżżejjed fil-kurrikuli tal-edukazzjoni skolastika ġenerali u tal-edukazzjoni għolja ( 21 ) ; fid-dawl ta' dan, jistieden lill-korpi rappreżentattivi tas-settur u lill-awtoritajiet pubbliċi rilevanti, fi sħubija mal-partijiet ikkonċernati rilevanti, biex jirrevedu u jevalwaw il-kurrikuli fil-livelli edukattivi kollha, mill-edukazzjoni primarja sal-edukazzjoni għolja, inkluż it-taħriġ vokazzjonali u edukattiv, u jressqu rakkomandazzjonijiet ta' politika; jissottolinja l-ħtieġa li tiġi promossa l-ekonomija soċjali fost iż-żgħażagħ; jitlob lill-Kummissjoni tiżgura kollaborazzjoni kontinwa bejn iċ-Ċentru Ewropew ta' Kompetenza għall-Innovazzjoni Soċjali u l-istituzzjonijiet tal-edukazzjoni għolja fl-Istati Membri kollha bil-għan li jiġu żviluppati proġetti konġunti u titqajjem kuxjenza dwar il-possibbiltajiet li l-ekonomija soċjali toffri lil imprendituri żgħażagħ futuri u lil gruppi sottorappreżentati, bħal persuni b'diżabilità, nisa, persuni akbar fl-età u gruppi soċjalment vulnerabbli;

24. Jenfasizza li l-entitajiet tal-ekonomija soċjali ilhom għal għexieren ta' snin mexxejja fl-implimentazzjoni ta' mudelli ta' negozju ċirkolari, speċjalment fl-attivitajiet ta' użu mill-ġdid, tiswija u riċiklaġġ, u b'hekk jaċċelleraw it-tranżizzjoni għall-ekonomija ċirkolari u jsaħħu l-enfasi fuq l-impatt soċjali pożittiv ( 22 ) , jappoġġa l-inizjattiva tal-Kummissjoni biex issaħħaħ il-kapaċità tal-ekonomija soċjali biex tkompli tiżviluppa servizzi u prodotti aktar ekoloġiċi;

25. Jenfasizza n-natura distintiva tal-kooperattivi tal-enerġija rinnovabbli fl-ekonomija soċjali, bħala parti mill-komunitajiet tal-enerġija, fis-sistema tal-enerġija, peress li jippromwovu prattiki ta' produzzjoni u konsum tal-enerġija sostenibbli, isaħħu s-sjieda tal-komunità u l-innovazzjoni soċjali, jiġġeneraw benefiċċji mifruxa u jistgħu jintużaw biex jiżguraw is-sigurtà tal-provvista f'żoni remoti u fuq ċerti gżejjer;

26. Jenfasizza r-rwol fundamentali li għandhom l-entitajiet tal-ekonomija soċjali, inklużi impriżi mutwi, fis-settur tal-kura u jissottolinja l-potenzjal ta' tkabbir importanti tal-ekonomija soċjali f'dan il-qasam, li jista' jwieġeb għaż-żieda fid-domanda għal servizzi ta' kura u jindirizza sfidi kontinwi bħat-tixjiħ demografiku; jistieden lill-Kummissjoni u lill-Istati Membri jappoġġjaw settur tal-kura ta' kwalità b'politiki xierqa u jiżguraw li r-reviżjoni li jmiss tal-għajnuna mill-Istat tiżgura flessibbiltà akbar għall-entitajiet tal-ekonomija soċjali li jipprovdu servizzi soċjali u tal-kura tas-saħħa;

27. Jenfasizza l-importanza li tingħata importanza akbar għall-prattiki u għall-metodoloġiji tal-kejl tal-impatt soċjali; jistieden lill-Kummissjoni, bl-appoġġ tal-partijiet interessati Ewropej tal-ekonomija soċjali, tivvaluta bir-reqqa l-iżvilupp ta' metodoloġiji tal-kejl tal-impatt soċjali, li jistgħu jkunu adattati għad-diversità tal-entitajiet tal-ekonomija soċjali u jattiraw aktar l-investimenti soċjali;

28. Jissottolinja l-importanza tal-ekonomija soċjali fil-promozzjoni tal-ugwaljanza bejn il-ġeneri u l-għoti ta' opportunitajiet ta' impjieg għan-nisa, b'mod partikolari dawk f'sitwazzjonijiet vulnerabbli; jisħaq li dan jista' jkun punt ta' dħul li jiffaċilita t-tranżizzjoni minn impjieg informali għal impjieg formali; jinnota li aktar minn 60 % tal-forza tax-xogħol fl-ekonomija soċjali huma nisa, u li apparentement id-differenzi fil-paga u fit-tmexxija huma aktar baxxi; jistieden lill-Kummissjoni u lill-Istati Membri jneħħu l-ostakli kollha għan-nisa sabiex tinkiseb l-ugwaljanza bejn il-ġeneri; jappella għat-tisħiħ tad-dimensjoni tal-ġeneru fil-politiki u l-aċċess għall-finanzjament għan-nisa involuti f'entitajiet tal-ekonomija soċjali minħabba d-diffikultajiet akbar esperjenzati min-nisa fl-aċċess għall-finanzi meta mqabbla mal-irġiel; jitlob lill-Kummissjoni tidentifika rwol ċar għall-ekonomija soċjali fl-istrateġija Ewropea tal-kura li jmiss;

29. Jistieden lill-Kummissjoni u lill-Istati Membri jistabbilixxu sħubijiet nazzjonali, transnazzjonali u interreġjonali għall-bini tal-kapaċità u ftehimiet formali man-networks tal-ekonomija soċjali u l-organizzazzjonijiet rappreżentattivi tagħhom; jirrimarka li huwa meħtieġ li jiġu żgurati l-kundizzjonijiet għall-iżvilupp ulterjuri u l-professjonalizzazzjoni tal-entitajiet tal-ekonomija soċjali, li jistgħu jsiru permezz tal-għoti ta' servizzi ta' konsulenza bħal mentoraġġ u kkowċjar imfassla apposta, il-finanzjament tal-bini tal-kapaċità, it-taħriġ u l-edukazzjoni, it-taħriġ u t-titjib tal-ħiliet jew it-taħriġ mill-ġdid, l-inkubazzjoni ta' servizzi kif ukoll l-aċċess għal pariri legali;

30. Jenfasizza r-rwol ewlieni li t-teknoloġiji l-ġodda u l-intelliġenza artifiċjali, meta jkunu aċċessibbli għal kulħadd, jista' jkollhom fil-ħolqien tal-impjiegi u fl-iżvilupp u l-espansjoni tal-ekonomija soċjali; jisħaq l-importanza li l-intraprendituri u l-impjegati tal-ekonomija soċjali, b'enfasi speċifika fuq il-ħaddiema vulnerabbli, jingħataw aċċess imtejjeb għall-programmi ta' taħriġ dwar il-ħiliet diġitali u t-teknoloġiji avvanzati, kemm fil-livell tal-Unjoni kif ukoll f'dak nazzjonali, u jistieden lill-Kummissjoni u lill-Istati Membri jesploraw kif in-negozji ewlenin, is-settur pubbliku u l-entitajiet tal-ekonomija soċjali jistgħu jikkooperaw biex jiksbu dan; jinnota li t-tranżizzjoni diġitali fl-ekonomija soċjali għandha tkun imħeġġa, fost l-oħrajn, permezz tat-tassazzjoni, l-akkwist pubbliku u l-għajnuna mill-Istat;

31. Jenfasizza li l-ekonomija soċjali hija mod kif jissolvew l-isfidi urbani; jappella biex il-finanzjament ikun dirett lejn il-livell lokali, inkluż dak ta' żoni urbani;

32. Jilqa' l-fatt li ħafna awtoritajiet lokali u reġjonali diġà għandhom strateġiji u pjanijiet ta' azzjoni ambizzjużi biex jippromwovu l-ekonomija soċjali; jirrikonoxxi l-ħtieġa li tinbena l-kapaċità fil-livell lokali u reġjonali u li jiġu indirizzati l-ħtiġijiet speċifiċi tal-organizzazzjonijiet transfruntieri tal-ekonomija soċjali, speċjalment fiż-żoni rurali, insulari u remoti; jistieden lill-Istati Membri jinkoraġġixxu l-iżvilupp ta' strateġiji reġjonali għall-ekonomija soċjali fir-reġjuni kollha u jallokaw riżorsi finanzjarji skont prijoritajiet definiti lokalment; iħeġġeġ lill-Kummissjoni tippubblika ħarsa ġenerali dwar id-diversità tal-forom legali tal-ekonomija soċjali attwali fl-Istati Membri, biex l-awtoritajiet lokali u reġjonali jkunu jistgħu jiffokaw fuqhom meta jħejju l-istrateġiji tagħhom;

Sfruttament tal-potenzjal sħiħ tal-istrumenti tal-UE biex l-ekonomija soċjali tiffjorixxi

33. Jistieden lill-Istati Membri jipprovdu finanzjament immirat għall-entitajiet tal-ekonomija soċjali u jagħmlu użu sħiħ mill-fondi attwali tal-Unjoni biex jippromwovu s-settur tal-ekonomija soċjali u jżidu l-isforzi tagħhom biex jassorbu l-fondi li huma disponibbli għalihom għall-ekonomija soċjali;

34. Iqis li huwa meħtieġ li jiġi ffaċilitat l-aċċess tal-intrapriżi tal-ekonomija soċjali għall-fondi Ewropej, inkluż fil-kuntest ta' sħubijiet pubbliċi-privati, mingħajr ma jkun hemm bżonn ta' distorsjoni tan-natura legali tagħhom u l-inkoraġġiment tal-parteċipazzjoni attiva tagħhom fit-tfassil tal-aġenda politika Ewropea, bħal fil-kuntest tal-implimentazzjoni tal-Pilastru Ewropew tad-Drittijiet Soċjali;

35. Jilqa' l-proposta għat-tnedija ta' Gateway uniku ġdid tal-UE tal-Ekonomija Soċjali fl-2023; jissottolinja li din l-inizjattiva għandha l-potenzjal li tappoġġa entitajiet tal-ekonomija soċjali biex jipprovdu informazzjoni importanti dwar finanzjament, politiki, networks u pjattaformi rilevanti tal-UE, kif ukoll inizjattivi relatati;

36. Jinnota l-possibilitajiet disponibbli taħt InvestEU biex tiġi appoġġjata l-ekonomija soċjali; iħeġġeġ lill-Kummissjoni u lis-sħab inkarigati mill-implimentazzjoni jfasslu prodotti finanzjarji mfassla apposta għall-ħtiġijiet tal-intrapriżi tal-ekonomija soċjali fil-qafas tat-Tieqa tal-Investiment Soċjali u l-Ħiliet u jallokaw biżżejjed riżorsi għal dawn il-prodotti b'enfasi fuq il-proġetti li b'mod parallel jitrattaw it-trasformazzjoni diġitali u t-tranżizzjoni ekoloġika; jinnota li jeħtieġ jiġu żviluppati kriterji ta' eliġibbiltà sodi biex jiġu mmirati l-intermedjarji finanzjarji li jappoġġaw b'mod speċifiku l-ekonomija soċjali u jqis li s-servizzi ta' konsulenza għandhom jsiru disponibbli taħt iċ-Ċentru ta' Konsulenza InvestEU sabiex jiġi massimizzat il-potenzjal ta' dawn l-intermedjarji finanzjarji li jisfruttaw il-programm InvestEU; jistieden lill-Kummissjoni tiżgura li prodotti finanzjarji oħra ta' InvestEU, bħal dawk immirati lejn l-SMEs isiru aċċessibbli għall-entitajiet tal-ekonomija soċjali, li ħafna minnhom huma entitajiet mikro, żgħar u ta' daqs medju, sabiex jippermettu l-iżvilupp ta' sensiela ta' proġetti dwar suġġetti ewlenin u jtejbu s-sostenibbiltà ekonomika fit-tul tal-entitajiet tal-ekonomija soċjali kif ukoll l-użu tagħhom ta' soluzzjonijiet innovattivi;

37. Jinnota b'mod partikolari r-rwol ewlieni tal-fondi tal-politika ta' koeżjoni, inkluż il-Fond Soċjali Ewropew Plus (FSE+) u l-Fond Ewropew għall-Iżvilupp Reġjonali u ta' Koeżjoni, fil-finanzjament ta' proġetti tal-ekonomija soċjali; ifakkar fl-objettivi speċifiċi tal-FSE+, li jtejjeb l-aċċess għall-impjiegi għal dawk kollha li qed ifittxu impjieg, b'mod partikolari ż-żgħażagħ, kif ukoll li jippromwovi l-impjiegi indipendenti u l-ekonomija soċjali; ifakkar lill-Istati Membri li l-finanzjament tal-FSE+ jista' jintuża mill-awtoritajiet tal-akkwist pubbliku biex jiffinanzja lill-“faċilitaturi tal-klawżoli soċjali”, jiġifieri professjonisti inkarigati mill-promozzjoni u l-appoġġar tal-implimentazzjoni tal-klawżoli soċjali fil-livell lokali, u biex jagħtu pariri lill-awtoritajiet pubbliċi dwar l-abbozzar tal-ispeċifikazzjonijiet tal-offerti li jkunu aċċessibbli għall-ekonomija soċjali;

38. Jirrikonoxxi l-potenzjal kbir tal-ekonomija soċjali għall-ħolqien ta' impjiegi ta' kwalità u apprendistati mħallsa għaż-żgħażagħ, li jistgħu jaċċelleraw l-integrazzjoni tagħhom fis-suq tax-xogħol; iħeġġeġ lill-Istati Membri jużaw il-fondi disponibbli taħt il-Garanzija għaż-Żgħażagħ imsaħħa biex jippromwovu l-ekonomija soċjali fost il-ġenerazzjoni żagħżugħa peress li din tista' ssaħħaħ l-integrazzjoni tagħhom fis-suq tax-xogħol; jilqa' l-inizjattiva tal-Kummissjoni li tniedi Akkademja tal-Politika tal-Intraprenditorija taż-Żgħażagħ fl-2022 taħt l-FSE+ sabiex titrawwem l-intraprenditorija fost iż-żgħażagħ u jistieden lill-Kummissjoni tagħti attenzjoni partikolari lill-intraprenditorija soċjali u tiżviluppa inizjattivi mmirati biex jgħinu lil imprendituri oħra mhux rappreżentati biżżejjed fl-ekonomija soċjali;

39. Jappoġġa t-twaqqif ta' ċentri ta' kompetenza nazzjonali għall-innovazzjoni soċjali mmirati lejn intraprendituri soċjali u ċentru ta' kompetenza Ewropew għall-innovazzjoni soċjali; ifakkar madankollu lill-Kummissjoni u lill-Istati Membri li l-innovazzjoni soċjali hija pprattikata mill-organizzazzjonijiet kollha tal-ekonomija soċjali, inklużi l-fornituri tas-servizzi soċjali mingħajr skop ta' qligħ, kif ukoll l-intraprendituri soċjali; jistieden lill-Istati Membri jindirizzaw l-isfidi speċifiċi tas-settur tas-servizzi soċjali mingħajr skop ta' qligħ biex dan is-settur ikun jista' jkompli l-perkors innovattiv tiegħu, filwaqt li jżomm l-għotjiet u s-sussidji fl-ambitu tal-ESF+ jew il-proġett Erasmus+;

40. Jilqa' l-użu ta' finanzjament immirat tal-UE għal proġetti mmirati biex jiżviluppaw u jippermettu t-trasferiment ta' intrapriżi lill-impjegati tagħhom u b'hekk il-kontinwità tan-negozju, inkluż permezz ta' akkwiżizzjoni minn kooperattiva tal-ħaddiema ( 23 )

41. Jistieden lill-Istati Membri jippromwovu l-aċċess tal-entitajiet tal-ekonomija soċjali għall-finanzjament tan-NextGenerationEU fil-kuntest tal-pjanijiet nazzjonali tagħhom għall-Irkupru u r-Reżiljenza, b'mod partikolari għall-promozzjoni ta' impjiegi ta' kwalità, l-inklużjoni soċjali u tranżizzjoni diġitali u ekoloġika inklużiva għal kulħadd;

42. Jistieden lill-Kummissjoni, fir-reviżjoni li jmiss tar-Regolament għall-Eżenzjoni Ġenerali Sħiħa (GBER), twessa' l-kamp ta' applikazzjoni tar-Regolament u tqis b'mod adegwat il-ħtiġijiet speċifiċi tal-entitajiet tal-ekonomija soċjali f'termini ta' aċċess għall-finanzi u l-iżvilupp tas-suq; jistieden lill-Kummissjoni tinkludi aħjar il-kunsiderazzjonijiet soċjali fil-qasam tal-għajnuna mill-Istat, bħall-promozzjoni tar-reklutaġġ ta' ħaddiema żvantaġġati, inklużi l-persuni b'diżabilità, speċjalment fil-kuntest tal-irkupru ta' wara l-COVID-19, tesplora għażliet differenti bbażati fuq l-evidenza, wara konsultazzjoni mal-partijiet ikkonċernati rilevanti, tappoġġa l-iżvilupp ta' entitajiet tal-ekonomija soċjali u tipprovdi ċarezza u gwida lill-awtoritajiet nazzjonali dwar il-bażi ġuridika li għandha tintuża biex tappoġġa l-entitajiet tal-ekonomija soċjali permezz tal-għajnuna mill-Istat;

43. Jilqa' l-pjanijiet tal-Kummissjoni biex tikkunsidra t-tnedija ta' mekkaniżmi dedikati ta' koinvestiment ma' fondazzjonijiet u organizzazzjonijiet filantropiċi għall-kwistjonijiet mmirati bħall-persuni mingħajr dar;

44. Iħeġġeġ lill-awtoritajiet nazzjonali, reġjonali u lokali jisfruttaw aħjar il-potenzjal tar-regoli attwali dwar id-dispożizzjonijiet speċifiċi għas-servizzi ta' interess ekonomiku ġenerali (SIEĠ) biex jaċċessaw l-appoġġ tal-finanzi pubbliċi skont ir-Regolament tal-UE dwar l-Għajnuna mill-Istat, mhux l-anqas billi jagħmlu użu sħiħ mill-possibbiltà li jiġu rikonoxxuti entitajiet tal-ekonomija soċjali li jwettqu attività ekonomika bħala SIEĠ fejn rilevanti;

45. Jilqa' l-idea tat-tnedija ta' inizjattiva ġdida fl-ambitu tal-Programm tas-Suq Uniku biex tappoġġa l-ħolqien ta' sħubijiet bejn entitajiet tal-ekonomija soċjali u n-negozji prinċipali, li tippermetti suq ta' “xiri soċjali” minn negozju għal negozju li jista' jsaħħaħ l-ekonomija soċjali;

46. Jemmen li t-tikketti u ċ-ċertifikazzjonijiet attwali għall-entitajiet tal-ekonomija soċjali jistgħu jservu ta' ispirazzjoni għall-Istati Membri; jilqa' l-impenn fil-Pjan ta' Azzjoni għall-Ekonomija Soċjali li jniedi studju dwar it-tikketti u s-sistemi ta' ċertifikazzjoni nazzjonali tal-ekonomija soċjali bil-ħsieb li tiżdied il-viżibbiltà tal-ekonomija soċjali u li jkun possibbli suq uniku li jiffunzjona tajjeb, u, abbażi tar-riżultati, tiġi esplorata l-possibbiltà li titħejja t-triq għal sistema aktar standardizzata fil-livell tal-Unjoni; jissottolinja li dan l-istudju għandu jibni fuq sejbiet preċedenti u jinvolvi lill-partijiet interessati tal-ekonomija soċjali;

47. Jirrakkomanda li l-kamp ta' applikazzjoni tan-network tar-Reġjuni Ewropej tal-Ekonomija Soċjali jitkabbar sabiex jissaħħu sħubijiet reġjonali u lokali ġodda u b'mod partikolari biex tingħata spinta lit-tranżizzjonijiet diġitali u ekoloġiċi fit-territorji;

48. Iħeġġeġ lill-Kummissjoni, f'kooperazzjoni mal-Istati Membri, tidentifika għodod effettivi għall-appoġġ u l-protezzjoni tal-organizzazzjonijiet tal-ispazju ċiviku, u l-entitajiet tal-ekonomija soċjali b'mod partikolari, fl-Istati Membri; jisħaq li l-Programm dwar iċ-Ċittadinanza, l-Ugwaljanza, id-Drittijiet u l-Valuri, li huwa mmirat fost l-oħrajn lejn organizzazzjoni mingħajr skop ta' qligħ, b'baġit ta' EUR 1,55 biljun huwa kontribut sinifikanti għall-isfidi ffaċċjati mis-soċjetà ċivili fl-UE;

49. Jinnota li l-finanzjament ta' organizzazzjonijiet mingħajr skop ta' qligħ spiss jirrikjedi kofinanzjament u li l-ħtieġa ta' sehem għoli wisq tar-riżorsi proprji tista' tkun projbittiva; jissottolinja, għalhekk, li s-sehem tar-riżorsi proprji meħtieġ għall-kofinanzjament għandu jiġi evalwat u li jeħtieġ li jitqiesu mezzi differenti li jistgħu jiġu monetarizzati, bħall-ħin volontarju jew il-kontribuzzjonijiet in natura ;

50. Jinsab kuntent li l-Kummissjoni nediet studju li jipprovdi analiżi komparattiva tar-reġimi legali u l-pajsaġġi tal-assoċjazzjonijiet fl-UE; jitlob lill-Kummissjoni tippreżenta, abbażi tal-Artikolu 352 tat-Trattat dwar il-Funzjonament tal-Unjoni Ewropea, proposta għal regolament li jistabbilixxi statut għal assoċjazzjoni Ewropea, abbażi tar-rakkomandazzjonijiet stabbiliti fir-riżoluzzjoni tal-Parlament tas-17 ta' Frar 2022 b'rakkomandazzjonijiet lill-Kummissjoni dwar statut għall-assoċjazzjonijiet u l-organizzazzjonijiet mingħajr skop ta' qligħ transfruntieri Ewropej u fil-Parti I tal-Anness tagħha;

Lejn implimentazzjoni effettiva tal-Pjan ta' Azzjoni għall-Ekonomija Soċjali

51. Jilqa' b'sodisfazzjon kbir il-proposta għal rakkomandazzjoni tal-Kunsill dwar il-kundizzjonijiet qafas tal-ekonomija soċjali li għandha tiġi approvata fl-2023; jisħaq li r-rakkomandazzjoni għandha tipprovdi definizzjoni komuni fil-livell tal-Unjoni tal-ekonomija soċjali bbażata fuq il-prinċipji u l-karatteristiċi ewlenin tagħha kif ippreżentati fil-Pjan ta' Azzjoni għall-Ekonomija Soċjali u li kemm ir-rakkomandazzjoni kif ukoll id-definizzjoni jeħtieġ li jqisu d-diversità tal-entitajiet tal-ekonomija soċjali fl-Istati Membri; jenfasizza li r-rakkomandazzjoni jrid ikollha l-objettiv primarju li ssaħħaħ l-oqfsa legali u ta' politika għall-ekonomija soċjali, speċjalment fl-Istati Membri fejn l-ekosistema tal-ekonomija soċjali hija anqas żviluppata; jemmen li r-rakkomandazzjoni għandha tenfasizza b'mod ċar l-istrumenti ta' appoġġ magħmula disponibbli mill-UE u tipprovdi gwida dwar politiki speċifiċi, bħal oqfsa legali xierqa għal tipi differenti ta' entitajiet tal-ekonomija soċjali, l-akkwist pubbliku, l-għajnuna mill-Istat, l-impjiegi, il-politiki soċjali u tas-saħħa, it-tassazzjoni, l-edukazzjoni, il-ħiliet u t-taħriġ u l-importanza li t-tranżizzjonijiet kontinwi jintrabtu mal-aġenda tal-ekonomija soċjali;

52. Jissottolinja l-importanza tal-parteċipazzjoni tal-ħaddiema u tal-governanza demokratika, li huma prinċipji rikonoxxuti fil-Pjan ta' Azzjoni għall-Ekonomija Soċjali, fil-kisba tal-objettivi tal-ekonomija soċjali; jisħaq li l-ħaddiema kollha fl-ekonomija soċjali għandu jkollhom kundizzjonijiet ta' xogħol u impjieg deċenti u perspettivi ta' progressjoni fil-karriera, idealment ibbażati fuq ftehimiet kollettivi; jenfasizza f'dan il-kuntest li l-entitajiet tal-ekonomija soċjali, jridu jikkonformaw mad-drittijiet tat-trade unions, id-djalogu soċjali u n-negozjar kollettiv; jistieden lill-Kummissjoni tiżgura li s-sostenn finanzjarju kollu tal-UE li jingħata lill-entitajiet tal-ekonomija soċjali għandu jkun kundizzjonali fuq il-konformità tagħhom mal-kundizzjonijiet tax-xogħol u tal-impjieg applikabbli u/jew l-obbligi tal-impjegaturi stabbiliti bil-liġi u/jew li jirriżultaw mill-ftehimiet kollettivi rilevanti; jisħaq li minħabba li l-mudell tagħhom huwa bbażat fuq il-parteċipazzjoni tal-ħaddiema, l-entitajiet tal-ekonomija soċjali jinsabu f'pożizzjoni tajba biex jippromwovu d-djalogu soċjali u n-negozjar kollettiv; jisħaq għalhekk il-ħtieġa li jiġi żviluppat aktar id-djalogu soċjali, kemm fil-livell nazzjonali kif ukoll f'dak Ewropew, u n-negozjar kollettiv fl-ekonomija soċjali;

53. Jistieden lill-Kummissjoni u lis-Servizz Ewropew għall-Azzjoni Esterna jippromwovu l-ekonomija soċjali internazzjonalment u jżidu l-viżibbiltà tas-settur fid-dimensjoni esterna tal-politiki tal-Unjoni, fost l-oħrajn, billi jirrikonoxxu u jinkludu n-natura speċifika tiegħu fi ftehimiet ta' assoċjazzjoni futuri u jipprovdu informazzjoni u taħriġ dwar l-ekonomija soċjali lill-persunal tad-delegazzjonijiet tal-UE, u billi jivvalutaw kif tali azzjonijiet jistgħu jikkontribwixxu għall-iżvilupp tal-ekonomija soċjali f'pajjiżi terzi;

54. Jiddispjaċih li t-talbiet passati tal-Parlament lill-Kummissjoni biex tressaq proposti li jippermettu lill-impriżi mutwi, lill-assoċjazzjonijiet u lill-fondazzjonijiet jaġixxu fuq skala Ewropea u transfruntiera ma wasslu għall-ebda bidla leġiżlattiva, u b'hekk idgħajfu l-mudell soċjali Ewropew u jfixklu l-ikkompletar tas-suq uniku; itenni t-talba tal-Parlament biex jiġu introdotti standards minimi komuni għall-organizzazzjonijiet mingħajr skop ta' qligħ fl-UE kollha u biex jiġi stabbilit statut għall-assoċjazzjonijiet Ewropej u jistieden lill-Kummissjoni tispjega pubblikament ir-raġunijiet għaliex it-talbiet tal-Parlament ma ġewx segwiti; jissuġġerixxi, fid-dawl tat-tieqa ta' opportunità miftuħa mill-Pjan ta' Azzjoni għall-Ekonomija Soċjali kif ukoll l-attivitajiet tal-Kumitat tal-Monitoraġġ tad-Dikjarazzjoni tal-Lussemburgu, li tinkludi l-maġġoranza tal-Istati Membri, li tiġi esplorata kooperazzjoni msaħħa bħala għodda biex jiġi miġġieled l-istaġnar msemmi hawn fuq li ilu hemm għal għexieren ta' snin;

55. Jinnota li l-potenzjal sħiħ tas-settur tal-ekonomija soċjali biex jiġu indirizzati l-isfidi soċjoekonomiċi jeħtieġ identifikazzjoni ċara tal-prijoritajiet soċjali mill-awtoritajiet pubbliċi u l-entitajiet tal-ekonomija soċjali; jenfasizza li l-proġetti tal-ekonomija soċjali spiss jeħtieġu sħubija mill-qrib ma' entitajiet pubbliċi; jistieden għalhekk lill-Kummissjoni u lill-Istati Membri jiżviluppaw, fi ħdan il-qafas ta' governanza makroekonomika pprovdut fil-livell tal-UE, strateġija ta' investiment soċjali ġdida fejn il-prijoritajiet soċjali huma identifikati b'mod ċar f'konformità mal-Pilastru Ewropew tad-Drittijiet Soċjali u li tista' tipprovdi qafas għall-kooperazzjoni bejn l-awtoritajiet pubbliċi u l-entitajiet tal-ekonomija soċjali;

56. Jistieden lill-Kummissjoni tuża r-rapporti tal-pajjiżi u r-rakkomandazzjonijiet speċifiċi għall-pajjiż fil-proċess tas-Semestru biex timmonitorja l-iżvilupp tal-ekonomija soċjali fl-Ewropa u jistieden lill-Kummissjoni tagħmel l-inizjattivi tagħha aktar ambizzjużi u koerenti u fejn possibbli tipproponi miżuri legali;

57. Jistieden lill-Kummissjoni tissorvelja li l-Istati Membri jsegwu l-impenji marbuta mal-Ekonomija Soċjali fil-Pjanijiet nazzjonali għall-Irkupru u r-Reżiljenza (RRPs);

58. Jilqa' l-aħbar li se jsir studju ġdid biex tinġabar informazzjoni kwalitattiva u kwantitattiva dwar l-ekonomija soċjali fl-Istati Membri kollha; jappella biex dan l-istudju jkopri t-tipi differenti ta' entitajiet tal-ekonomija soċjali u jiġbor data diżaggregata dwar il-ħaddiema; jinnota li tinħtieġ data dettaljata, standardizzata, komparabbli u affidabbli dwar l-iskala u l-impatt tal-ekonomija soċjali bil-ħsieb li jiġu ffaċilitati deċiżjonijiet ta' politika bbażati fuq l-evidenza, li tibqa' valida fil-futur l-iżvilupp tal-ekonomija soċjali u li tikkontribwixxi għall-għanijiet ekonomiċi u soċjali tal-UE; jistieden lill-Kummissjoni, biex bħala parti minn din il-ħidma, taġġorna l-istudju tal-2012 dwar l-impriżi mutwi fl-Unjoni sabiex jiġu identifikati opportunitajiet u ostakli għall-iżvilupp tagħhom, b'mod partikolari fil-kura tas-saħħa u l-assigurazzjoni; jistieden lill-Kummissjoni u lill-awtoritajiet nazzjonali tal-istatistika jaħdmu mal-Eurostat biex jiġbru data standardizzata u jaġġornawha u janalizzawha regolarment;

59. Jilqa' l-ħidma tal-Kummissjoni fuq mogħdija ta' tranżizzjoni għall-ekonomija soċjali u l-ekosistemi industrijali ta' prossimità; jinnota, madankollu, li hija meħtieġa informazzjoni addizzjonali biex wieħed jifhem kif se jinteraġixxi ma' inizjattivi reġjonali u lokali oħra u biex tiġi żgurata implimentazzjoni effettiva fil-prattika;

60. Jistieden lill-Istati Membri jaħtru koordinaturi tal-ekonomija soċjali u jistabbilixxu punti ta' kuntatt lokali tal-ekonomija soċjali bil-għan li jqajmu kuxjenza u jiffaċilitaw l-aċċess għall-appoġġ u l-finanzjament, inkluż il-finanzjament tal-UE; jistieden lill-Kummissjoni tistabbilixxi pjattaforma online unika tal-UE għall-iskambju tal-aħjar prattiki bejn l-Istati Membri, l-awtoritajiet lokali u reġjonali u n-networks tal-ekonomija soċjali, jissottolinja li din il-pjattaforma jeħtieġ li tiġi ġestita f'kooperazzjoni man-networks Ewropej tal-ekonomija soċjali u l-grupp ta' esperti tal-Kummissjoni dwar l-ekonomija soċjali u l-intrapriżi soċjali (GECES); iqis li hemm bżonn li tiġi żgurata koordinazzjoni mill-qrib bejn il-koordinaturi nazzjonali, il-punti ta' kuntatt lokali, il-pjattaforma online tal-UE u l-Gateway tal-UE tal-Ekonomija Soċjali sabiex jiġu massimizzati l-iskambju tal-għarfien u s-sinerġiji kif ukoll il-viżibbiltà tal-opportunitajiet għall-atturi tal-ekonomija soċjali u tiġi evitata d-duplikazzjoni possibbli tax-xogħol;

61. Jistieden lill-Kummissjoni tkompli tikkollabora mal-grupp ta' esperti tal-Kummissjoni dwar l-ekonomija soċjali u l-intrapriżi soċjali u tistabbilixxi taskforce għall-implimentazzjoni tal-Pjan ta' Azzjoni għall-Ekonomija Soċjali inkluż il-grupp ta' esperti tal-Kummissjoni dwar l-ekonomija soċjali u l-intrapriżi soċjali kif ukoll il-koordinaturi nazzjonali inkarigati mill-monitoraġġ u r-rappurtar regolari lill-Parlament, lill-Kunsill u lill-partijiet ikkonċernati rilevanti, inklużi s-sħab soċjali, u xxerred il-kompożizzjoni u l-iskeda ta' żmien tagħha għall-azzjoni;

o

o o

62. Jagħti struzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

(1) ĠU L 94, 28.3.2014, p. 65.

(2) ĠU C 116, 31.3.2021, p. 162.

(3) Testi adottati, P9_TA(2022)0044.

(4) ĠU C 117, 11.3.2022, p. 53.

(5) ĠU C 99, 1.3.2022, p. 122.

(6) ĠU C 465, 17.11.2021, p. 110.

(7) ĠU C 345, 16.10.2020, p. 2.

(8) ĠU C 425, 20.10.2021, p. 2.

(9) ĠU C 118, 8.4.2020, p. 145.

(10) ĠU C 316, 22.9.2017, p. 224.

(11) ĠU C 75, 26.2.2016, p. 34.

(12) ĠU C 75, 26.2.2016, p. 11.

(13) ĠU C 36, 29.1.2016, p. 111.

(14) ĠU C 419, 16.12.2015, p. 42.

(15) ĠU C 76 E, 25.3.2010, p. 16.

(16) ĠU C 99, 13.4.1987, p. 205.

(17) OECD/Unjoni Ewropea, Policy brief on making the most of the Social Economy's contribution to the Circular Economy (Nota politika dwar kif isir l-aqwa użu mill-kontribut tal-Ekonomija Soċjali għall-Ekonomija Ċirkolari).

(18) https://www.eesc.europa.eu/sites/default/files/files/qe-04-17-875-en-n.pdf

(19) Il-Kummissjoni Ewropea, id-Direttorat Ġenerali għall-Impjiegi, l-Affarijiet Soċjali u l-Inklużjoni, Hayday, M., Varga, E., A recipe book for social finance: a practical guide on designing and implementing initiatives to develop social finance instruments and markets (Gwida għall-finanzi soċjali: gwida prattika dwar it-tfassil u l-implimentazzjoni ta' inizjattivi għall-iżvilupp ta' strumenti u swieq ta' finanzi soċjali), Uffiċċju tal-Pubblikazzjonijiet, 2017.

(20) Fost l-oħrajn, fir-riżoluzzjonijiet tiegħu tas-16 ta' Diċembru 2020 dwar strateġija ġdida għall-SMEs Ewropej (ĠU C 445, 29.10.2021, p. 2) u tal-24 ta' Ġunju 2021 dwar l-idoneità regolatorja Ewropea u l-prinċipju tas-sussidjarjetà – rapport dwar it-Tfassil Aħjar tal-Liġijiet li jkopri s-snin 2017, 2018 u 2019 (ĠU C 81, 18.2.2022, p. 74).

(21) Eurofound, Labour market change (Bidla fis-suq tax-xogħol). Cooperatives and social enterprises: Work and employment in selected countries, (Kooperattivi u intrapriżi soċjali: Xogħol u impjieg f'pajjiżi magħżula). Uffiċċju tal-Pubblikazzjonijiet tal-Unjoni Ewropea, il-Lussemburgu, 2019.

(22) OECD/Kummissjoni Ewropea, “Policy brief on the best the social economy of the social economy to the circular economy” (Sommarju Politiku dwar kif għandu jsir l-aħjar użu mill-kontribut tal-ekonomija soċjali għall-ekonomija ċirkolari), Dokumenti tal-OECD dwar l-Iżvilupp Ekonomiku u tal-Impjiegi Lokali (LEED), Nru 2022/01, Pubblikazzjoni tal-OECD, 2022.

(23) Pereżempju Mudelli ta' Trasferiment ta' Negozji Innovattivi għall-SMEs fir-Reġjun tal-Baħar Baltiku ffinanzjati fl-ambitu ta' Interreg, l-użu ta' finanzjament mill-Fond Soċjali Ewropew u l-Programm għall-Impjiegi u l-Innovazzjoni Soċjali (EaSI), proġetti pilota appoġġati mill-Parlament Ewropew, trasferiment lejn il-kooperattivi u s-salvataġġ tal-Impjiegi.